RO Jurnalul Oficial al Uniunii Europene C 353/9

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2012/C 353/07

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„FENLAND CELERY”

NR. CE: UK-PGI-0005-0887-22.08.2011

IGP ( X ) DOP ( )

1. Denumire:

„Fenland Celery”

2. Statul membru sau țara terță:

Regatul Unit

3. Descrierea produsului agricol sau alimentar:

3.1. Tip de produs:

Clasa 1.6. Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1:

„Fenland Celery” (Apium graveolens) este denumirea dată țelinei care a fost plantată, cultivată și recoltată prin metode tradiționale pe solurile bogate în turbă de tip Adventurers 1 și 2 din anumite locuri din regiunile Cambridgeshire, Suffolk și Norfolk.

Metoda prin care se cultivă „Fenland Celery” și soiurile utilizate au ca rezultat un produs cu caracteristici specifice, după cum urmează:

Aspectul – „Fenland Celery” are o căpățână largă, care variază între 8 și 12 cm în diametru, și tije (sau pețioli) evazate. Acest tip de țelină este mare și are o rădăcină pronunțată. „Fenland Celery” crește între 60 cm și 80 cm în lungime de la căpățână până la vârful frunzelor. Culoarea căpățânii variază de la alb ca varul la verde-lămâie. Baza tijei este întotdeauna partea cea mai albă, ea devenind treptat verzuie înspre partea superioară și terminându-se cu frunze de culoare verde-deschis. „Fenland Celery” are un aspect robust, noduros și cu striuri pronunțate.

Textura – „Fenland Celery” are o textură ușor mai sfărâmicioasă, însă mai fragedă, mai crocantă decât soiurile moderne.

Gust – „Fenland Celery” are un gust intens, care echilibrează notele de dulce, sărat și amar și care este însoțit de o aromă de alune caracteristică proaspătă și delicată și de arome subtile de conifere și note ușoare de anason.

„Fenland Celery” se plantează în iunie sau iulie și se recoltează între septembrie și decembrie.

Singurele soiuri care pot fi utilizate pentru a produce „Fenland Celery” sunt următoarele:

Hopkins Fenlander

New Dwarf White

Ely White

Aceste trei soiuri sunt singurele utilizate datorită randamentului bun, gustului, rezistenței la boli și capacității de adaptare la tipul de sol.

3.3. Materii prime (numai pentru produsele prelucrate):

Nu este cazul.

3.4. Hrană pentru animale (numai pentru produsele de origine animală):

Nu este cazul.

3.5. Etape specifice ale producției care trebuie să se desfășoare în aria geografică delimitată:

— Pregătirea semințelor și însămânțarea: Între aprilie și mai, semințele din soiul „Fenland Celery” sunt cumpărate și livrate la o pepinieră autorizată pentru germinare. La pepinieră, semințele sunt semănate în cuburi de turbă și mutate în camerele de germinare unde rămân timp de șapte zile la o temperatură de 18 °C. Apoi sunt mutate în pepiniera centrală, unde vor rămâne aproximativ trei săptămâni, până când devin răsaduri (înalte de aproximativ 10 cm) gata pentru a fi plantate. Răsadurile sunt transportate pe câmpul care conține solul specific de tip Adventurers 1 și 2 și plantate în soluri bogate în turbă de tip Adventurers 1 și 2, în maximum 24 de ore. Repicatul răsadurilor are loc în perioada iunie-iulie, deoarece acest lucru permite extinderea duratei recoltei și reduce riscul de stricare a recoltelor.

— Recoltarea culturilor: Recoltarea „Fenland Celery” are loc între septembrie și decembrie și este o operațiune complexă prin care pământul tasat este întâi dislocat cu un tractor cu prășitoare specializat pentru rânduri late, deși acest lucru poate fi făcut și manual, cu un hârleț. Țelina este recoltată manual, cu ajutorul unui cuțit. Rădăcinile se pot tăia complet sau se poate lăsa o parte mică și ascuțită, cunoscută sub denumirea de țelină „pencil-pointed”.

3.6. Norme specifice privind felierea, răzuirea, ambalarea etc.:

Nu este cazul.

3.7. Norme specifice privind etichetarea:

Nu este cazul.

4. Delimitare concisă a ariei geografice:

„Fenland Celery” trebuie cultivată pe soluri de tip Adventurers 1 și 2, conform definiției date în Studiul solurilor din Anglia și Țara Galilor (Soil Survey of England and Wales). Acest tip de sol se găsește cu precădere în următoarele parohii din Cambridgeshire, Suffolk și Norfolk:

Cambridgeshire: Littleport, Ely Saint Mary și Trinity, Ely Trinity (separat), Thetford, Stretham, Willingham, Haddenham, Sutton, Colne, Coveney, Chatteris, Welches Dam, Manea, Wimblington, March, Thorney, Wisbech St Mary, Waterbeach, Horningsea, Bottisham, Swaffham Bulbeck, Swaffham Prior, Wicken, Burwell, Soham, Fordham, Isleham, Chippenham, Snailwell, Ramsey.

Norfolk: Leziate, East Winch, Bawsey, Middleton, Wimbotsham, Crimplesham, West Dereham, Wereham, Wretton, Stoke Ferry, Northwold, Ryston, Downham Market, Denver, Fordham, Nordelph, Welney, Feltwell, Hockwold-cum-Wilton, Redmere, Wormegay, East Winch, Leziate, Roydon.

Suffolk: Lakenheath, Mildenhall, Barton Mills, Worlington, Freckenham.

5. Legătura cu aria geografică:

5.1. Specificitatea ariei geografice:

Caracteristicile și calitatea specifice ale ariei geografice, și anume solul turbos și clima, permit producerea unui anumit tip de țelină. Structura solului permite săparea de șanțuri, ceea ce face ca țelina obținută să aibă o culoare albă, o textură mai crocantă și un gust caracteristic delicat și proaspăt de alună.

Combinația dintre tipul de sol, soiurile și metoda de producție care sunt utilizate numai în regiunea Fenland a conferit acestei zone reputația de a fi locul în care se produce țelina cea mai gustoasă și de cea mai înaltă calitate.

Fenland este o regiune mlăștinoasă din estul Angliei, din care cea mai mare parte s-a aflat sub apă până în secolul al XVI-lea. Terenul a început să fie asanat în anii 1630. În această perioadă s-au săpat două canale în mlaștinile din Cambridgeshire pentru a lega râul Great Ouse de mare la King's Lynn: Old Bedford River și New Bedford River. Cu toate acestea, odată ce apa a fost drenată, turba s-a contractat, iar nivelul terenurilor a scăzut și mai mult, așa că la sfârșitul secolului al XVII-lea pământurile se aflau din nou sub apă.

După mai multe încercări de asanare a terenului, această operațiune a fost în sfârșit încununată de succes în anii 1820, odată cu introducerea motorului cu abur. Mlaștinile din Fenland au fost drenate de 286 de stații de pompare electrice mici, mai mult de 6 000 km de canale, aproape 100 km de lucrări de protecție împotriva acțiunii mării și 155 km de diguri fluviale. În consecință, în majoritatea locurilor, Fenland se situează la cel mult 10 m deasupra nivelului mării. Numeroase părți ale regiunii se află în prezent sub nivelul mediu al mării.

Datorită sistemului de drenare, regiunea Fenland, care se învecinează cu Cambridgeshire, Lincolnshire, Norfolk și Suffolk, a devenit una dintre cele mai importante regiuni agricole arabile din Marea Britanie pentru cereale și legume. Avantajele geografice și de mediu, atât în prezent, cât și în trecut, au oferit solul perfect, și anume solul bogat în turbă de tip Adventurers 1 și 2, și condițiile climatice ideale pentru a cultiva „Fenland Celery”.

Regiunea Fenland are o medie de precipitații mai redusă decât alte zone arabile din Regatul Unit (365 mm anul trecut – Weather Commerce Ltd). Precipitațiile reduse constituie un factor important în producția de „Fenland Celery”, deoarece excesul de ploaie ar împiedica creșterea, prin deteriorarea șanțurilor, și ar favoriza apariția bolilor.

Tipurile de sol Adventurers 1 și 2 specifice ariei geografice sunt benefice pentru țelină din două motive: în primul rând, din cauza compoziției fertile în mod natural, deoarece astfel planta este hrănită cu multe dintre substanțele nutritive de care are nevoie. În al doilea rând, structura solului înseamnă că poate să se taseze în jurul plantei pentru a o proteja de soare, ceea ce garantează că țelina rămâne albă, și de îngheț spre sfârșitul anului, ceea ce permite agricultorilor să extindă sezonul în Regatul Unit și să obțină un preț mai mare pe piețele locale.

Metoda tradițională de producție este o modalitate intensivă de producție nu doar în raport cu terenul, ci și din punctul de vedere al forței de muncă. Agricultorii din Fenland transmit din generație în generație, de peste 50 de ani, tehnici care necesită pricepere. Cultivatorii trebuie să asigure un nivel suficient de protecție împotriva înghețului fără a sufoca planta și fără a încălzi excesiv plantele în perioada de creștere (ceea ce ar duce la boli și putrezire).

Populația standard de plante de „Fenland Celery” este considerabil mai redusă (cu 50 % mai puține plante/ha) în comparație cu culturile convenționale de țelină (agricultura modernă are un randament de 50 000 de plante/ha, în timp ce cultura de „Fenland Celery” dă doar 25 000 de plante/ha). Intensitatea mai redusă a plantării se datorează necesității de a planta în rânduri late.

5.2. Specificitatea produsului:

Metoda utilizată pentru a crește „Fenland Celery” necesită ca plantele să fie cultivate în rânduri late separate de șanțuri adânci. Aceste rânduri late sunt esențiale pentru calitatea globală a produsului final, din cauza necesității de a tasa solul, care acționează pentru a păstra culoarea albă a țelinei. Această metodă este obligatorie pentru producția de „Fenland Celery” și fără ea produsul nu ar putea fi clasificat ca „Fenland Celery”.

Singurele soiuri care pot fi utilizate pentru a produce „Fenland Celery” sunt:

Hopkins Fenlander

New Dwarf White

Ely White

Aceste trei soiuri sunt singurele utilizate datorită randamentului bun, gustului, rezistenței la boli și capacității de adaptare la tipul de sol.

„Fenland Celery” este de dimensiuni mai reduse în comparație cu țelina produsă în mod convențional, datorită metodei de producție și soiului utilizat. Această metodă de producție tradițională, împreună cu soiurile pentru semințe de „Fenland Celery” și solurile bogate în turbă de tip Adventurers 1 și 2 contribuie la aroma sa distinctă și dulce de anason, cu o notă de alune, și la culoarea care variază de la verde-deschis până la alb, toate acestea reprezentând principalele caracteristici ale „Fenland Celery”.

„Fenland Celery” este caracterizată de o căpățână mare și de tije (sau pețioli) evazate. Căpățâna variază între 8 și 12 cm în diametru și este mai mare și adesea mai puțin uniformă decât celelalte soiuri de țelină. „Fenland Celery” are adesea o rădăcină mai pronunțată, datorită tehnicilor de cultivare și recoltare. De asemenea, este cunoscută pentru creșterea foarte lentă din cauza perioadei și a tehnicii de producție utilizate, în comparație cu alte tipuri de țelină mai comerciale. Această creștere lentă contribuie la aroma sa distinctă de alune, la gustul amar/dulce și la textura sa mai fragedă și mai crocantă.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

De-a lungul timpului, fermierii din această zonă au plantat „Fenland Celery” începând cu luna iulie, pentru a recolta în perioada septembrie-decembrie. Tasarea solului a protejat țelina de îngheț pe timp de iarnă și a permis producătorilor să prelungească sezonul și să obțină un preț mai bun.

Soiurile de „Fenland Celery” sunt selectate datorită randamentului bun, gustului, rezistenței la boli și capacității de adaptare – Hopkins Fenlander și New Dwarf White sunt soiurile cele mai cultivate în prezent. Ambele au fost dezvoltate în mlaștinile din Fenland și au fost considerate cele mai bune soiuri în ultimii 50 de ani.

„Fenland Celery” crește în solurile bogate în turbă de tip Adventurers 1 și 2 din regiunea Fenland, care sunt foarte fertile în mod natural, datorită vegetației moarte, dar nedescompuse, care a crescut în mlaștini și în turbării. Acest tip de sol (Adventurers) și-a primit numele de la numeroșii pionieri în domeniul drenajului din secolul al XVII-lea care, sub îndrumarea contelui de Bedford, au încercat să asaneze mlaștinile; în special, denumirea se referă la acei „Gentlemen Adventurers” sau investitori de capital de risc, care au finanțat operațiunea și care au primit drept plată parcele mari de soluri asanate.

Acest tip de sol este plan în mod natural, ceea ce se datorează parțial naturii turbei și, de asemenea, modului în care sunt asanate terenurile. Datorită canalelor și șanțurilor, planta de țelină primește o cantitate de apă optimă.

Solurile bogate în turbă de tip Adventurers 1 și 2 sunt fertile în mod natural și conțin elementele nutritive necesare pentru o producție satisfăcătoare de țelină de înaltă calitate, cultivată atât în stil modern, cât și în modul tradițional prin care se produce „Fenland Celery”. Caracteristicile turbei negre mai oferă și avantajul că planta de țelină beneficiază de căldură suplimentară. În lucrarea Principles of Horticulture, de C. R. Adams, M. P. Early și K. M. Bamford, se menționează că acest sol se încălzește mai rapid decât altele, deoarece, din cauza culorii și consistenței sale, energia soarelui este absorbită ușor de sol și apoi păstrată. Metoda de obținere este cea mai adecvată pentru acest tip de sol, deoarece acesta conține substanțele nutritive necesare și are și consistența adecvată pentru a fi tasat. „Fenland Celery” se dezvoltă foarte lent din cauza perioadei și a tehnicii de producție – solul bogat în turbă neagră accelerează acest proces. Daca țelina ar fi plantată în orice alt tip de sol, ea ar crește și mai încet.

Aceasta este cea mai mare suprafață cu acest tip de sol disponibilă în Regatul Unit pentru agricultură și este cea mai productivă. Proprietățile unice ale solului, împreună cu climatul mai rece și mai uscat din Fenland oferă condiții perfecte pentru a face posibile plantarea și recoltarea țelinei din iulie până în decembrie.

Metodele tradiționale rămân un mod intensiv de a produce țelină prin folosirea de tehnici care au fost transmise din generație în generație, de peste 50 de ani, de agricultorii din Fenland și care au fost elaborate și perfecționate pentru a produce țelină de înaltă calitate. Mlaștinile din Fenland au devenit un loc care a fost și rămâne sinonim cu țelina de înaltă calitate.

Criticii gastronomici au făcut următoarele comentarii cu privire la unicitatea „Fenland Celery”: „Alte legume forțate își fac apariția pe rafturi, cum ar fi țelina tradițională din Fenland, scoasă din pământul din Cambridgeshire. Rubarba forțată din Yorkshire, care este de fapt o legumă, este foarte bună cu macrou proaspăt la grătar și ardei iuți.” Rose Prince, New English Cook, februarie 2009.

„Țelina este la fel de englezească precum brânza Stilton. Inițial, soiurile mai vechi de țelină așa-zis «murdară» din mlaștinile cu pământ negru din estul Angliei aveau un sezon foarte scurt, din octombrie până în ianuarie. Dacă aveți norocul să mâncați așa ceva, trebuie să o spălați îndelung, însă aroma este excepțională, mai ales după un ușor îngheț, când este cea mai dulce.” Delia Smith, Delia Online.

„Nu ni se întâmplă foarte des să ne fie poftă de ceva rece, umed și murdar, însă atunci când țelina Fenland, plină de pământ, apare pentru prima dată pe rafturi la sfârșitul toamnei, este un adevărat festin!” Sally Bendall, Season Magazine, noiembrie 2008.

Trimitere la publicarea caietului de sarcini:

[Articolul 5 alineatul (7) din Regulamentul (CE) nr. 510/2006]

http://archive.defra.gov.uk/foodfarm/food/industrie/regionale/foodname/produse/documents/fenlandcelery-pgi-110711.pdf

(1) JO L 93, 31.3.2006, p. 12.